# Ohutus ja veelkord ohutus

Olin sokeeritud, nähes 30. jaanuaril 2015. a Kanal2 saates „Reporter“ Tartu Kutse­haridus­keskuse õppurite kutsevõitlust (<http://www.reporter.ee/2015/01/30/noored-ehitajad-ei-kasuta-turvavarustust/>), kus eirati räigelt elementaarseid ohutuse nõudeid. Mitte ükski osaleja ei kasutanud individuaalseid kaitsevahendeid, rääkimata sobilikust riietusest või jalanõudest. Ohtu sattusid mitte ainult võistlejad ise, vaid ka läheduses viibivad kaasvõistlejad, vaatajaskond, sh kohtunikud. Jälgides mitmel korral saates esitletud materjale, ei märganud ma, et ükski kohtunik oleks sekkunud või peatanud ohtliku võistluse.

Minule, kes ma alates 2011. aastast õpetan igapäevaselt töökeskkonnaohutuse aluseid, rõhutan õppetundides vajadust täita rangelt töökeskkonnaohutuse nõudeid, jäi mulje, et Tartu KHK pole üldse taolist ainet õppekavas.

Et täidan koolis ka töökeskkonnaspetsialisti ülesandeid, üritan pisteliselt koos Jano Narvikuga kontrollida ka meie kutseõpetajate ning õppurite poolt ohutusnõuete järgimist. Olen teinud märkusi õpilastele ja juhtinud õpetajate tähelepanu rõhutades, ohutuse tagamist igal ajal, igas töös või praktilise töösoorituse käigus.

Vaatamata headele kavatsustele, lootustele ja ootustele, on ka meie koolis mitme õpilase tähelepanematuse tõttu juhtunud õnnetusi.

Ei hakka siinkohal kordama ega kommenteerima neid kurbi juhtumeid, küll olen oma teooriatundides analüüsinud kõiki õnnetusjuhtumeid, sh tööõnnetust, mis juhtus kooli staažika aednikuga 2014. aastal.

Oluline on kõikide õpilaste kindel arusaam, veendumus, et ka ise peab olema ettevaatlik, tähelepanelik, ennetama ohuolukordi. Õpetajal pole kümmet silma, et kõikide õpilaste tegevusi üheaegselt jälgida. Loomulikult on iga õpetaja kohus tagada turvaline ja ohutu töökeskkond praktiliste ülesannete sooritamise ajal.

See konkreetne õpetaja, kes juhib tööprotsessi või praktilist ülesande tegemist, olgu see siis elektrilise tööriistaga, muruniitjaga või töö, kus tuleb kasutada redelit, lõikekääre, teravaid nuge, kääre, peab tagama, peab enne tööd kontrollima töövahendi seisukorda, korrasolekut, ohutust.

Meie kooli juhtkond, sh kogu arvukas õpetajate pere püüab teha kõik selleks, et kooliseinte vahel, õpilaskodudes, võimlas, abihoonetes, garaažis või territooriumil ei juhtuks meie kooli õppuritega tööõnnetusi ega teisi õnnetusjuhtumeid, et keegi ei saaks vigastada ning kõikjal oleks tagatud turvalisus.

Pärast kooli lõpetamist asuvad õppurid iseseisvale tööle, kus on vaja tuletada meelde need olulised ohutusnõuded, mida koolis õpiti.

Esitan siinkohal väljavõtte kutseandmise korra juhendist, mida oleks vajalik tähelepanelikult lugeda neil õpetajatel, õppuritel, kellel peagi seisab ees eksam.

Oluline on et õpilane, kes sooritab eksamit jälgiks ka turva– ja ohutusnõudeid. Eksamineerijate ülesanne on märgata puudusi ja neile adekvaatselt reageerida.

KINNITATUD

Toiduainetetööstuse ja Põllumajanduse

Kutsenõukogu 28.11.2013

otsusega nr 22

KUTSE ANDMISE KORD

Maastikuehitaja kutseala kutsetele

***Kutseeksami kirjeldus***

***Maastikuehitaja, tase 4 kutse omistamise eksam***

\*\* Iga eksamitegija kinnitab allkirjaga, et on eelnevalt tutvunud ohutusjuhenditega

\*\* On teadlik tööriistadega kaasnevatest ohtudest

\*\* Iga eksamitegija vastutab enda tervisliku seisundi eest

\*\* Eksamitegijad peavad materjalid ja tööriistad üle vaatama enne eksamitöö algust

\*\* Kontrollima masinate ja seadmete korrasolekut.

\*\* Eksamitegijate riided ja jalanõud peavad olema sobivad tööks

\*\* Isikukaitsevahendid peavad eksamitegijad ise kaasa võtma. Vastasel juhul on eksami­komisjonil õigus eksamitegijat praktilisele tööle mitte lubada, lähtudes ohutuse printsiibist

\*\* Eksamitegijad peavad hoidma oma töökoha korras ja puhtana, et mitte põhjustada komistamist, libastumist või kukkumist.

***NB! Pidev ohutusnõuete eiramine (vähemalt 3 korda sama rikkumine) võib kaasa tuua eksamitegija eemaldamise.***

\*\* Kõik eksamitegijad peavad kandma kaitseprille töötades (või kui eksamitegija vahetus läheduses töötatakse) käsi-, mehhaaniliste-, või elektriliste tööriistadega, mis võivad töö käigus tekkivate kildude, laastude või teradega põhjustada silmade vigastamist

\*\* Eksami sooritamiseks vajalikud tööriistad on eksamialal olemas

\*\* Iga eksamitegija võib kaasa võtta oma käepärased tööriistad

\*\* Isiklikud tööriistad hinnatakse ja sobivuse korral kinnitatakse ning pannakse enne eksamit eksamikomisjoni liikme poolt hindamisaktile kirja

\*\* Kõik tööriistad peavad vastama Eesti Vabariigis kehtestatud ohutusnõuetele

Edukat ning ohutut eksami sooritamist kõigile!

Uno Minka

Töökeskkonnaspetsialist